作者:李子申
標題:多麗
內容:好人人。去來欲見無因。記當時、藕香倚暖，豈期蝶散鶼分。到而今、漫勞夢想，嗟後會、慘啼痕。繡閣銀屏，知他何處，一重山盡一重雲。暮天杳、梗蹤萍跡，還是寄孤村。寂寥月，今宵為誰，虛照黃昏。細追思深誠密意，黯然一餉消魂。仗游魚、漫傳尺素，望塞雁、空噎回紋。帳衾寒、香消塵滿，博山瀋水更誰薰。斷腸也、無聊情味，惟有殢芳尊。沈吟久，移燈向壁，掩上重門。